**Maľujte a fotografujte s PRIMALEX‐om**

Od 25. februára 2015 do 31. mája 2015 sa mohli základné a základné umelecké školy na Slovensku zapojiť do umeleckej súťaže „Maľujte a fotografujte s PRIMALEX‐om!“.  Vyhodnotenie a vyhlásenie výhercov a odmenených škôl sa konalo 9. júna 2015. Cieľom umeleckej súťaže bolo prostredníctvom farebného hravého sveta farieb podporovať  a rozvíjať  u detí kreativitu a ich záujem o umeleckú činnosť. Žiakov mala podnietiť k uvedomeniu si, že prostredie, v ktorom žiak žije a pohybuje sa, má na neho veľký vplyv. Zároveň  spoločnosť  PPG Deco Slovakia Žilina, ktorá je aj vyhlasovateľom súťaže a organizátorom súťaže chcela aktívne prispieť  k zlepšeniu sociálnych pomerov na Slovensku, a to prostredníctvom maliarskych farieb, ktorými odmení školy. Školy tak majú možnosť vymaľovať si svoje priestory výučby. Aj žiaci výtvarného odboru ZUŠ Dezidera Štraucha zo Smižian sa chytili šance a zaslali niekoľko výtvarných prác. 2.júla 2015 prišla úžasná správa, že žiačka **Juliana Karasová** z triedy Mgr. Diany Mederiovej získala vecnú cenu - kresliace potreby a pre školu získala dar v hodnote 200 € s DPH na nákup maliarskych farieb.

 Mgr. Marcela Maniaková